Hlaudi se appèl teen miljoene slaag nieHlaudi Motsoeneng. (Argieffoto: news.iafrica.com) Die appèlhof het Hlaudi Motsoeneng se aansoek om ŉ bevel van die hooggeregshof in Johannesburg om te keer en daardeur nie R11,5 miljoen aan die SAUK terug te betaal nie, met koste van die hand gewys. Die betrokke regters het verlede week beslis dat die omstrede voormalige bedryfshoof van die SAUK se aansoek afgekeur word omdat daar geen redelike vooruitsig op sukses in ŉ appèl is nie. “Daar is ook geen ander rede waarom ŉ appèl aangehoor moet word nie,” lui die bevel. Motsoeneng probeer al maande lank om die oorspronklike bevel om te keer omdat hy van mening is dat dit “buitensporig” is. Hy het destyds aangevoer dat hy die miljoene rand se sogenaamde suksesbonus verdien het, gegewe sy “buitensporige bydrae” tot die SAUK. Die Spesiale Ondersoekeenheid (SOE) het Woensdagaand die jongste bevel verwelkom. “Die bevel het die weg gebaan vir die eenheid om verdere finansiële verliese wat die SAUK gely het weens onwettige en ongeldige besluite te verhaal,” lui die SOE se kort verklaring. Pres. Cyril Ramaphosa het destyds die SOE gelas om alle bewerings van korrupsie, wanadministrasie, wanpraktyke en onregmatige betalings wat deur die SAUK gemaak is, tesame met die gedrag van sy werknemers te ondersoek en al die finansiële verliese wat gely is te verhaal.